SIIKAJOEN 			
KUNTA				

		
	
OIKEUSMINISTERIÖ
PL 25
00023 VALTIONEUVOSTO

Asia: Lausunto käräjäoikeusverkoston kehittämisestä
Viite: Kirjeenne 23.11.2007 OM 8/31/2007

Raahen kaupunki sekä Pyhäjoen, Siikajoen ja Vihannin kunnat ovat 21.1.2008 Raahessa jättäneet oikeusministeri Tuija Braxille käräjäoikeusverkoston kehittämistä koskevasta työryhmän esityksestä yhteisen Raahen seutukunnan kannanoton huomioitavaksi päätöksen teossa.

Tässä Siikajoen kunnan lausunto, joka on sama kuin seutukunnan lausunto.

1. Alueellinen rajaus

Työryhmän esitys Ylivieskan käräjäoikeuden alueellisesta ulottuvuudesta pitää sisällään sen, että yhdistettyyn käräjäoikeuteen tulisi kuulumaan nykyiset Ylivieskan käräjäoikeus, Raahen käräjäoikeus, Kokkolan käräjäoikeus sekä osia Oulun käräjäoikeudesta eli ns. Siikalatvan kunnista Kestilä, Piippola, Pulkkila, Pyhäntä sekä Rantsila.
Esitys poikkeaa perinteisestä maakuntajaon mukaisesta alueellisesta jaosta selvimmin siinä, että Kokkolan käräjäoikeuden alue on kuulunut aikojen alusta lukien eri maakuntaan. Vaikka maakuntarajat eivät sinällään voi olla järkevän kehityksen ja suunnittelun esteenä, katsomme, että työryhmän esitys siltä osin , että Kokkolan käräjäoikeuden aluetta käsiteltäisiin yhdessä muiden edellä mainittujen alueiden kanssa, ei ole perusteltu. Näin ollen Kokkolan käräjäoikeuden alue tulee käsitellä erillään Ylivieskan/Raahen/Oulun käräjäoikeuden alueista. Raahen kaupunki yhdessä seutukunnan muiden kuntien kanssa yhtyvät tältä osin työryhmän jäsenen, käräjätuomari Jukka Jaakkolan, eriävään mielipiteeseen perusteluineen.
Sellaista erityistä syytä, mikä oikeuttaisi poikkeamaan maakuntajaon mukaisesta alueellisesta jaosta ei työryhmän mietinnössä ole esitetty. Erikseen on huomioon otettava vielä se, että Kokkolan käräjäoikeus kuuluu eri hovioikeuspiiriin, mikä sekin on vastoin yhteensopivuuteen tähtääviä aluejaotusperiaatteita.
Mikäli Kokkolan käräjäoikeuden poisjäänti suunnitellusta uudesta alueesta merkitsisi sitä, että jäljelle jäävä alue muodostuisi vastoin käsitystämme liian pieneksi, oikea perusteltu laajennussuunta  olisi tällöin Oulun käräjäoikeuden alue, josta voitaisiin ainakin osa rannikkokuntia siirtää maakunnan ja saman hovioikeuspiirin sisältä muodostettavan uuden käräjäoikeuden toimialueeseen.

2. Toimipaikat

Edellä olevan aluemuutoksen jälkeen Raahen /Ylivieskan käräjäoikeuden alueella  kiistatta yksittäiseksi asukasluvun perusteella suurimmaksi alueelliseksi keskittymäksi jää Raahen kaupunki, johon käräjäoikeuden pääkanslia tulee sijoittaa. Käräjäoikeuden nimeksi tulisi Raahen käräjäoikeus. Vakaa käsityksemme on, että pääkanslian tulee sijaita siellä, missä ovat ihmiset/yhteisöt, joiden asioista oikeudessa käsitellään. Työryhmän esityksen mukaisesti Raahesta lakkautettaisiin käräjäoikeuden pääkanslia ja kaupunkiin jäisi vain käräjäoikeuden istuntopaikka. Tämä ei missään tapauksessa oikeudenmukaista eikä tasapuolista oikeushallinnon kehittämistä. Menettäisihän alueen suurin ja vanhin asukaskeskittymä, jossa oikeutta on jaettu jo vuodesta 1651 alkaen, olennaisen osan valtiollisesta toiminnasta ja sitä myötä asialla on laajempaakin imagollista merkitystä ihmisten ja yritysten elämässä.
Tässä yhteydessä on syytä tuoda esiin erikseen vielä se, että valtion kehittämissuunnitelmat ovat kohdelleet vastoin lupauksia Raahen kaupunkia varsin epäoikeudenmukaisesti ja epätasapuolisesti jo pidemmän ajan. Raahesta on siirtynyt valtion viranomaistoimintoja Ylivieskaan ja muuallekin jo niin paljon, että tasapuolisuuden, oikeudenmukaisuuden ja valtion laitosten alueellistamisperiaatteiden nimissä olisi jo Raahenkin vuoro jotain saada.

3. Toimitilat

Toimitilojen osalta toteamme, että Raahen kaupungissa on oikeuslaitosta varten rakennettu erillinen, uudenaikainen oikeustalo, jossa ei muita toimintoja ole ja tiloista on valtion ja omistajan välillä voimassa oleva pitkäaikainen vuokrasopimus vuoteen 2015 saakka. Tiedossamme on, että tilojen nykyisellä omistajalla on valmiudet laajentaa oikeuslaitoksen tarpeiden mukaisesti oikeustaloa tavalla, jota kaupunki tukee. Suunnitelmia on myös kaupungille esitelty ja näiltäkään osin esteitä pääkanslian sijoittamiselle Raaheen ei ole olemassa.

4. Yhteenveto
Allekirjoittaneet Raahen seutukunnan kunnat eivät voi yhtyä työryhmän käräjäoikeusverkon kehittämisesityksiin sellaisenaan. Lopulliseen toteutettavaksi tarkoitettuun esitykseen tulee tehdä edellä esittämiämme perusteltuja muutoksia.

Siikajoella, 24.01.2008

Kunnanjohtaja
			Kaisu Tuomi
Hallintopäällikkö
Sinikka Kauppinen